Besige naweek vir Kaapstad-reddingshelikopter | Maroela Media
Air Mercy-reddingshelikopter Foto: AMS, Facebook
ŉ Man en ŉ vrou, albei in hul 60’s, is Sondag by Porcupine-ravyn aan Kampsbaai se kant van Tafelberg, gered. Die twee was glo saam met ŉ groep toe hulle tussen vyf en agt meter ver geval het. Die Air Mercy-reddingshelikopter is ontbied en die twee pasiënte is na die Kampsbaai-sportterrein geneem wat as ŉ landingsplek gedien het. Die man het erge snywonde aan sy been opgedoen en die vrou het moontlik ŉ rib- en maagbeserings opgedoen. Al twee pasiënte is in ŉ stabiele toestand na die Christiaan Barnard-hospitaal geneem.
Die reddingshelikopter is ook Saterdag net na 11:00 na die India Venster-roete op Tafelberg ontbied nadat ŉ 61-jarige man sy enkel geswik het. “Die reddingspoging was tegnies ŉ uitdaging, aangesien die man in ŉ moeilike posisie op die berg vasgekeer was en die roete baie naby aan die kabelkarretjie is,” het ŉ woordvoerder van Air Mercy in ŉ verklaring gesê.
ŉ Vrou, glo in haar 30’s, is Saterdagoggend omstreeks 07:00 op Leeukop in Kaapstad gered nadat sy ŉ kniebesering opgedoen het terwyl sy gestap het. Die winderige toestande het die redding bemoeilik. Sy is uiteindelik na die Kloofnek-parkeergebied geneem vanwaar sy met ŉ ambulans van die Wes-Kaapse departement van gesondheid na die MediClinic Kaapstad geneem is.
Volgens Air Mercy het ŉ vrou van Kanada Vrydagmiddag omstreeks 17:00 ongeveer 8 meter ver in die Sederberge geval. Die vrou is met die reddingshelikopter na die Vincent Palotti-hospitaal geneem in ŉ kritieke, maar stabiele toestand.